REGULAMENTUL (UE) 2019/1015 AL COMISIEI

din 20 iunie 2019

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru aminopiralid, captan, ciazofamid, flutianil, kresoxim-metil, lambda-cihalotrin, mandipropamid, piraclostrobin, spiromesifen, spirotetramat, teflubenzuron și tetraconazol din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru captan, ciazofamid, kresoxim-metil, lambda-cihalotrin, piraclostrobin și teflubenzuron au fost stabilite în anexa II la Regulamentul (CE) nr. 396/2005. LMR-urile pentru aminopiralid, mandipropamid, spiromesifen, spirotetramat și tetraconazol au fost stabilite în partea A din anexa III la regulamentul respectiv. Pentru flutianil, nu au fost stabilite LMR-uri specifice, iar substanța respectivă nu a fost inclusă în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b).

(2) În contextul unei proceduri de autorizare a utilizării unui produs de protecție a plantelor care conține substanța activă aminopiralid pe orz, mei, ovăz, secară și sorg, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește captanul, o astfel de cerere a fost depusă pentru merișoare și hamei. În ceea ce privește ciazofamidul, o astfel de cerere a fost depusă pentru cartofi, tomate și cucurbitacee. În ceea ce privește kresoxim-metilul, o astfel de cerere a fost depusă pentru produsele de origine animală ca urmare a utilizării substanței active pe hrana pentru animale. În ceea ce privește lambda-cihalotrinul, o astfel de cerere a fost depusă pentru țeline, feniculul de Florența, soia, semințele de floarea-soarelui și orez. În ceea ce privește mandipropamidul, o astfel de cerere a fost depusă pentru sfecle, ridichi, conopidă, varza de Bruxelles, cicori witloof/andive, mazăre (boabe) și anghinare. În ceea ce privește piraclostrobinul, o astfel de cerere a fost depusă pentru fructele citrice, strugurii de masă, varza cu inflorescență, varza cu căpățână, lăptuci și plante pentru salate, spanac și frunze similare, anghinare, praz și soia. În ceea ce privește spirotetramatul, o astfel de cerere a fost depusă pentru alte bace și fructe mici, kiwi, usturoi, feniculul de Florența și rubarbă. În ceea ce privește tetraconazolul, o astfel de cerere a fost depusă pentru kaki, semințele de in și semințele de mac.

(4) În conformitate cu articolul 6 alineatele (2) și (4) din Regulamentul (CE) nr. 396/2005, s-au depus cereri de toleranță la import pentru mandipropamidul utilizat în Nigeria și Camerun pe boabele de cacao, pentru piraclostrobinul utilizat în Indonezia pe orez, în Brazilia pe boabele de cafea, fructele pasiunii și ananas și în Statele Unite pe plaqueminier/kaki de Virginia și pe trestia de zahăr, pentru spiromesifenul utilizat în Brazilia pe boabele de cafea și pentru teflubenzuronul utilizat în Brazilia pe grepfruturi și mandarine. Solicitanții susțin că utilizările autorizate ale substanțelor în cauză pe aceste plante de cultură în țările menționate determină reziduuri care depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai mari pentru a se evita barierele în calea comerțului la importarea acestor plante de cultură.

(5) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(6) Autoritatea Europeană pentru Siguranța Alimentară (denumită în continuare „autoritatea”) a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate privind LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(7) În ceea ce privește captanul, solicitantul a furnizat informații care nu erau disponibile anterior, în cursul reexaminării efectuate în conformitate cu articolul 12 din Regulamentul (CE) nr. 396/2005, și anume o metodă analitică validată pentru matricele cu conținut ridicat de apă și de acid și a pus la dispoziție pe piață standardele de referință pentru 3-OH THPI și 5-OH THPI.

(8) În ceea ce privește ciazofamidul, solicitantul a prezentat informațiile care lipseau anterior privind condițiile de depozitare în congelatoare.

(9) În ceea ce privește kresoxim-metilul, solicitantul a prezentat un nou studiu de stabilitate la depozitare pentru produsele de origine animală, pentru a demonstra valabilitatea studiului de hrănire la rumegătoare.

(10) În ceea ce privește piraclostrobinul, solicitantul a prezentat studiile care lipseau privind reziduurile, realizate pe strugurii de masă, și metoda analitică validată pentru boabele de cafea. În ceea ce privește utilizările piraclostrobinului pe plaqueminier/kaki de Virginia, pe spanac și frunze similare și pe trestia de zahăr, datele prezentate au fost insuficiente pentru a stabili noi LMR-uri. În ceea ce privește utilizările acestei substanțe active pe scarolă, autoritatea nu a recomandat creșterea LMR-urilor existente, întrucât nu se poate exclude riscul pentru consumatori.

(11) În ceea ce privește lambda-cihalotrinul, autoritatea a concluzionat că informațiile furnizate nu sunt suficiente pentru a sprijini utilizările în UE pe soia și pe semințele de floarea-soarelui. Ea a recomandat stabilirea LMR-urilor pentru soia și semințele de floarea-soarelui la 0,05 mg/kg și, respectiv, la 0,2 mg/kg, valori ce corespund limitelor existente de reziduuri Codex (CXL). Aceste CXL-uri sunt sigure pentru consumatorii din Uniune (3).

(12) În ceea ce privește tetraconazolul, autoritatea a recomandat creșterea LMR-urilor pentru grăsimea de pasăre și ouăle de păsări, ca urmare a utilizării acestei substanțe active pe hrana pentru animale.

(13) Referitor la toate celelalte cereri, autoritatea a concluzionat că sunt îndeplinite toate cerințele privind datele și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Ea a ținut seama de cele mai recente informații privind proprietățile toxicologice ale substanței. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a dozei zilnice acceptabile sau a dozei acute de referință.

(14) În contextul aprobării substanței active flutianil, în dosarul rezumativ a fost inclusă o cerere privind LMR, în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (4). Cererea respectivă a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a emis o concluzie a evaluării inter pares a substanței active din punctul de vedere al riscului utilizării ca pesticid, în care a recomandat stabilirea LMR-urilor care acoperă utilizările reprezentative pentru struguri în conformitate cu bunele practici agricole din Uniune (5).

(15) Pe baza avizelor motivate și a concluziei autorității și ținând seama de factorii relevanți pentru subiectul în discuție, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(16) Prin urmare, Regulamentul (CE) nr. 396/2005 ar trebui modificat în consecință.

(17) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 iunie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for aminopyralid in certain cereals (Aviz motivat privind modificarea limitelor maxime de reziduuri existente pentru aminopiralid în anumite cereale). EFSA Journal 2019;17(1):5534.

Reasoned opinion on the modification of the existing maximum residue level for captan in cranberries (Aviz motivat privind modificarea limitelor maxime de reziduuri existente pentru captan în merișoare). EFSA Journal 2018;16(12):5499

Reasoned opinion on the modification of the existing maximum residue level for captan in hops (Aviz motivat privind modificarea limitelor maxime de reziduuri existente pentru captan în hamei). EFSA Journal 2018;16(12):5498.

Reasoned opinion on the evaluation of confirmatory data following the Article 12 MRL review for cyazofamid (Aviz motivat privind evaluarea datelor de confirmare în urma revizuirii LMR-urilor pentru ciazofamid în conformitate cu articolul 12). EFSA Journal 2018;16(11):5487.

Reasoned opinion on the evaluation of confirmatory data following the Article 12 MRL review for kresoxim-methyl (Aviz motivat privind evaluarea datelor de confirmare în urma revizuirii LMR-urilor pentru kresoxim-metil în conformitate cu articolul 12). EFSA Journal 2018;16(11):5471.

Reasoned opinion on the modification of the existing maximum residue levels for lambda-cyhalothrin in celeries, fennel and rice (Aviz motivat privind modificarea limitelor maxime de reziduuri existente pentru lambda-cihalotrin în țeline, fenicul de Florența și orez). EFSA Journal 2019;17(1):5546.

Reasoned opinion on the modification of the existing maximum residue levels for mandipropamid in various crops (Aviz motivat privind modificarea limitelor maxime de reziduuri existente pentru mandipropamid în diferite plante de cultură). EFSA Journal 2019;17(2):5599.

Reasoned opinion on the setting of an import tolerance for mandipropamid in cocoa beans (Aviz motivat privind stabilirea unei toleranțe la import pentru mandipropamid în boabele de cacao). EFSA Journal 2018;16(11):5491.

Reasoned opinion on the modification of the existing maximum residue levels for pyraclostrobin in soyabean (Aviz motivat privind modificarea limitelor maxime de reziduuri existente pentru piraclostrobin în soia). EFSA Journal 2018;16(11):5466.

Reasoned opinion on the modification of the existing maximum residue levels and setting of import tolerances for pyraclostrobin in various crops (Aviz motivat privind modificarea limitelor maxime de reziduuri existente și instituirea unor toleranțe la import pentru piraclostrobin în diverse plante de cultură). EFSA Journal 2018;16(11):5488.

Reasoned opinion on the setting of an import tolerance for pyraclostrobin in rice (Aviz motivat privind stabilirea unei toleranțe la import pentru piraclostrobin în orez). EFSA Journal 2018;16(11):5483.

Reasoned opinion on the evaluation of confirmatory data following the Article 12 MRL review for pyraclostrobin (Aviz motivat privind evaluarea datelor de confirmare în urma revizuirii LMR-urilor pentru piraclostrobin în conformitate cu articolul 12). EFSA Journal 2018;16(11):5472.

Reasoned opinion on the setting of an import tolerance for spiromesifen in coffee beans (Aviz motivat privind stabilirea unei toleranțe la import pentru spiromesifen în boabele de cafea). EFSA Journal 2019;17(1):5558.

Reasoned opinion on the modification of the existing maximum residue levels for spirotetramat in various crops (Aviz motivat privind modificarea limitelor maxime de reziduuri existente pentru spirotetramat în diverse plante de cultură). EFSA Journal 2019;17(1):5589.

Reasoned opinion on the setting of import tolerances for teflubenzuron in grapefruits, mandarins and broccoli (Aviz motivat privind stabilirea unor toleranțe la import pentru teflubenzuron în grepfruturi, mandarine și broccoli). EFSA Journal 2018;16(11):5474.

Reasoned opinion on the modification of the existing maximum residue levels for tetraconazole in kaki/Japanese persimmon, linseeds and poppy seeds (Aviz motivat privind modificarea limitelor maxime de reziduuri existente pentru tetraconazol în kaki, semințe de in și semințe de mac). EFSA Journal 2019;17(1):5577.

(3) Revision of the review of the existing maximum residue levels for the active substance lambda-cyhalothrin (Examinarea revizuirii limitelor maxime de reziduuri existente pentru substanța activă lambda-cihalotrin). EFSA Journal 2015;13(12):4324.

(4) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(5) Conclusion on the peer review of the pesticide risk assessment of the active substance flutianil (Concluzia evaluării inter pares a substanței active flutianil din punctul de vedere al riscului utilizării ca pesticid ). EFSA Journal 2014;12(8):3805.